1Nyem Farisi mo, ki̶ pak nyemkám Waar kì̵ Mosis mo, ɗi mo tong nJerusalem, mo j`i kuur pe Jesu ɗi. 2Ɓe mo naa pak jeplop kì̵ Jesu moo se mbiise shi sar ɗii ba ni ɓang kas, shii ki̶ mi̶ni nee, ba mo vwang sar furu mo kaaɗi nyem Farisi mo sat ne, mo c`in si kas. 3Ba nyem Farisi mo ki̶ nyem Yahudi mo jir, moo see mbiise kas, see mo shee vwang sar furu mo riret akuɗang. Moo tap aa mbii ɗi gyet puun furu moo loghot ki̶ c`in ni. 4Katɗang mo tong nkasuwa j`i, ɓe ba mon nse mee mbii kas, see mo shee vwang sut riret akuɗang. Pak mbii mo ɗi ɗes, ɗi moo c`in, ɗi mo kám a pu puun furu mo, kaa vwang laaɗaa mo, ki̶ tughul mo, ki̶ ɗaa boong mo si. 5Nyem Farisi mo, ki̶ nyemkám Waar kì̵ Mosis mo tal pu Jesu nee, "A me le ɗangɓe ba jeplop fugha moo tap ki̶ kám kì̵ puun funu mo kas ye? Har moo se mbiise shi sar ɗi ba mo ɓang kas." 6Jesu wuri lap mmo nee, "Wun nyemso ndang Naan shi putughup vul-vul mo. Gyet Aizaya wuri satpo nkaa wun a ndi̶re nee: 'Nyem ɗiisi moo cín ɗiiɗes nwan a shi mi̶shpoo furu mo. Amma putughup furu mo jong ki̶ wan. 7Moo seyil nwan a buu. Kám ɗi moo kám ni a Waar mu gurum mo.' 8Wun kì̵ yit Waar kì̵ Naan, ku wu ɗyel a Waar ɗi gurum moo loghot ki̶ c`in ni." 9Wuri sat mmo zak nee, "Wun ki̶ mee ar seen mpee kwar Waar kì̵ Naan mo, mpeku wu ɗyel kám fuu mo ɗi. 10Mosis wuri sat nee, 'A cín ɗiiɗes mpuun fugha ki̶ ni̶ghi̶n fugha,' ki̶ zak nee, 'ngo ɗi wuri satpo ɗiibish nkaa puun koo ni̶ghi̶n fi̶ri, ɓe mon ntu wuri ting.' 11Amma wuu kám ngurum mo nee, 'Katɗang gurum wuri ki̶ mee mbii ɗi ni ret ku wuri ɓam puun fi̶ri, koo ni̶ghi̶n fi̶ri ɗishik, ɗangɓe wuri sat nee, ni a Korban,' (ɗi shii ki̶ mi̶ni ne, ni a mu Naan). 12Ɓe ba wu kuɗi wuu yit nwuri c`in mee mbii mpee ɓam puun fi̶ri ki̶ ni̶ghi̶n fi̶ri kas. 13A mpee kám fuu ɗiisi mo, ɓe wuu lepo kì̵ Naan ɗee a mbii ɗiibuu, ki̶ mbii mo ɗes ɗi wuu c`in mo aasi zak." 14Jesu wuri waa baa pet ɗuu kì̵ gurum ni mo, ɓe wuri sat mmo nee, "Wu lekom, ku wu ki̶ling mbii ɗi wan nsat ɗi, ku wu manshii kì̵ ni ɗi zak. 15Ba mee mbii ɗi gurum kì̵ se mpo, nin nle ku gurum ɗee a ɗiibish nyit kì̵ Naan kas, amma a mbii ɗi moo kàa pwat mpo kì̵ gurum, a mi̶ni moo le gurum ɗee a ɗiibish nyit kì̵ Naan." [ 16Katɗang mee ngo ki̶ kom mpee ki̶lingpee, ɓe wuri ki̶ling.] 17Kaaɗi Jesu wuri yaghal yit ɗuu kì̵ gurum ni mo, ɓe wuri so ɗel ndi̶ghi̶n lu. Ɓe jeplop fi̶ri mo tal shii kì̵ sumpo mi̶ni pu wuri. 18Jesu wuri sat mmo nee, "Ba wun wu manshii kì̵ ni kas zak aa? Wu man nee; koo a mbii ɗiiɗang ye ɗi gurum se, ɓe ba nin mmak le gurum ɗee a ɗiibish nyit kì̵ Naan kas. 19Mpeeɗi mbii ɗi gurum se, ɓe ba nii ɗel sham a ndi̶ghi̶n putughup fi̶ri kas, amma nii ɗel sham a ndi̶ghi̶n ɓut fi̶ri, har wurin nso ki̶n ni nɗyes." Jesu wuri satpo ɗiisi, a mpeku wuri kám ɗi nee, ba mee mbiise mak le gurum ɗee a ɗiibish nyit kì̵ Naan kas. 20Jesu wuri sat zak nee, "A mbii ɗi moo kàa pwat ndi̶ghi̶n putughup kì̵ gurum, a moo le gurum a ɗiibish nyit kì̵ Naan. 21Mpeeɗi a ndi̶ghi̶n putughup kì̵ gurum, ɓe pan ɗiibish moo pwat a ɗi. Mbii mo kaa tang mat mo, ki̶ wat, ki̶ tukáa, ki̶ ngaa. 22Ki̶ riɓet mbii, ki̶ zughur, ki̶ ɓutbish, ki̶ numpee, ciin yaasut, ki̶ roghop, ki̶ ndaghap. 23A mbii ɗiibish ɗiisi mo jir, ɗi moo pwat ndi̶ghi̶n putughup kì̵ gurum, a mi̶ni moo le gurum ɗee a ɗiibish nyit kì̵ Naan." 24Jesu wuri yaghal a peemi̶ni zak, ɓe wuri so ndi̶ghi̶n yil nTaya ki̶ Sidon. Wuri so ɗel ndi̶ghi̶n mee lu, ɗi ba wuri riɓet ku mee gurum manpee ɗi wuri ɗi kas, amma jir ki̶si, ɓe gurum mo so tang wuri kat. 25Kaaɗi mee mat, ɗi riin ɗiibish ndi̶ghi̶n reep fi̶ra ɗiilee, wura ki̶lingpo nkaa Jesu, ɓe abet, wura j`i taa ntoghom fi̶ri. 26Ba mat ni wura a mat Yahudi kas, wura a mat Heleni. Mo làa wura a nFonisha, ɗi nin nyil nSiriya. Wura ɗang pu Jesu, mpeku wuri ceen riin ɗiibish ni put aku mɓut nreep fi̶ra ni. 27Jesu wuri lap nwura nee, "Yi yit ku mu cín mbiise njeplu mo hi̶ɓi̶l ɗi aku, mpeeɗi ba ni ret ku mu mang mbiise mu jep mo, ku mo fwo nin as mo kas." 28Amma wura sat nee, "Ii, ni aasi Daa, amma as ni moo se rep pak mbiise ɗi nii ɗyong nyil, nder peetong mu sese kì̵ jeplu ni mo." 29Jesu wuri sat nwura nee, "Mpee po ɗi yi sat si, ɓe yi so waa yiyi, riin ɗiibish ni kì̵ put mɓut nreep fii ni." 30Kaaɗi mat ni wura baaso ntulu fi̶ra, ɓe wura kat reep fi̶ra nsaam nkaa mbiisaam. Riin ɗiibish ni kì̵ put ndi̶ghi̶n reep ni jee. 31Jesu wuri yaghal yit yil nTaya, ɓe wuri taa mer nSidon, har wuri j`i wul mbahar mu Galili, nkoghop nyil nDikapolis. 32Mee das mo j`i ki̶ mee ti̶ding, ɗi ba wurii mak katpo kas pe Jesu ɗi. Mo ɗang pu wuri, ku wuri lesar fi̶ri nkaa ti̶ding ni. 33Mɓut ɗuu kì̵ gurum ni mo, ɓe Jesu wuri yaa ti̶ding ni nsar, so ki̶ wuri mee koghop caghat mmi̶shin. Jesu wuri jwal ni̶kongsar fi̶ri mo ndi̶ghi̶n kom kì̵ gwar ni, ki̶ wuri tus lii, ɓe wuri tuwaas liis kì̵ gwar ni zak. 34Jesu wuri naapee kàa aɗeng, ɗangɓe wuri nook puut, ɓe wuri sat nti̶ding ni shi li̶po mu nyem Arameek mo nee, "Iffata." ɗi shii kì̵ mi̶ni nee, "Wang!" 35Ɓe abet, ɓe gwar ni ki̶lingpee, ki̶ liis fi̶ri ni fwoon, har wuri katpo riret. 36Jesu wuri satpo ngurum ni mo shiɓal nee, taji mo satpo nkaa ni mmee gurum kas, amma a koppee ɗi mon nɗok titik, ɓe mo waa so satpo ngurum mo nkaa ni ɗes. 37Ni aapo ngurum ni mo hakyeng, har mo sat nee, "Wuri c`in mbii mo jir a ndi̶re-ndi̶re. Wurii le ku komɗwaghar mo ki̶lingpee, ki̶ ti̶ding mo katpo zak."
fuv_Latn